La pel·lícula de Bayona bat el rècord d’assistència al cine en Burjassot
2025-07-24

Durant el cap de setmana recentment finalitzat, el Centre Cultural Tívoli ha registrat un fet històric. I és que els espectadors i les espectadores de Burjassot han batut el rècord d’assistència al cinema local, en tots els seus anys d’història. El motivador d’aquesta afluència massiva ha sigut el monstre més famós i esperat de la gran pantalla del moment. I és que un total de 2278 persones han assistit a alguna de les set sessions que el Tívoli ha projectat, de divendres a diumenge, de “Un monstruo viene a verme”, l’últim film del cineasta espanyol, Juan Antonio Bayona.

La pel·lícula, que tanca la trilogia iniciada per Baiona amb El Orfanato, s’havia programat com a única estrena per al cap de setmana del divendres 16 al diumenge 18 d’octubre, amb dues sessions per dia. No obstant açò, després d’iniciar-se la segona i, en principi, última projecció de “Un monstruo viene a verme”, el diumenge a la vesprada, els responsables de programació van decidir incloure una sessió extra, per a les persones que s’havien quedat sense entrada per a aqueixa última sessió. De manera que, amb aqueixa sessió addicional que va tenir lloc a les 21:30h, quasi 2300 persones van gaudir del fenomen cinematogràfic del moment, sense eixir del municipi, i a un preu únic per entrada de quatre euros.

Així, “Un monstruo viene a verme” és la pel·lícula que major assistència ha registrat en els últims quinze anys, superant uns altres importants pics d’assistència, que es van registrar, per exemple amb la programació de Shrek 2, l’any 2004, la qual va registrar 1757 espectadors o, més recentment, “Frozen. El Reino de Hielo”, amb 1657 espectadors.

El cap de setmana vinent, el cinema Tívoli acull la projecció de dues noves estrenes: la pel·lícula d’animació, Cigüeñas i, també, “Inferno”, la seqüela de “El código da Vinci” que, anys després, torna amb el protagonisme de Tom Hanks i Felicity Jones.